ভানুয়াতু জাতীয় ক্রিকেট দল
ভানুয়াতু জাতীয় ক্রিকেট দল হচ্ছে আন্তর্জাতিক ক্রিকেট অঙ্গনে প্রজাতন্ত্র ভানুয়াতুর প্রতিনিধিত্বকারী একটি দল। দলটির পরিচালনায় রয়েছে ভানুয়াতু ক্রিকেট অ্যাসোসিয়েশন যারা ১৯৯৫ সালে আন্তর্জাতিক ক্রিকেট কাউন্সিলের অনুমোদিত সদস্যপদ লাভ করে এবং পরে ২০০৯ সালে সহযোগী সদস্য পদে উন্নীত করা হয়। আন্তর্জাতিক ক্রিকেটে ভানুয়াতুর অভিষেক হয় ১৯৭৯ প্রশান্ত মহাসাগরীয় খেলাগুলোর মাধ্যমে, ওই সময়ে দেশটি নিউ হিব্রাইডস হিসাবে পরিচিত ছিল। দলটির অধিকাংশ খেলাগুলোই এসেছে আইসিসি পূর্ব এশিয়া-প্রশান্ত মহাসাগরীয় অঞ্চল ভিত্তিক দলগুলোর বিপক্ষে। ভানুয়াতু বিশ্ব ক্রিকেট লীগে প্রবেশ করে ২০০৮ পঞ্চম বিভাগ প্রতিযোগিতার মধ্য দিয়ে। দলটি বিশ্ব ক্রিকেট লীগের পদ্ধতিতে ২০১৫ ষষ্ঠ বিভাগ আসরে অংশ গ্রহণ করে তৃতীয় স্থান অর্জন করে। পরের বছর ২০১৬ পঞ্চম বিভাগ প্রতিযোগিতায় সুরিনাম ক্রিকেট দল তাদের অংশগ্রহণ তুলে নিলে ভানুয়াতু সেখানে সুরিনামের পরিবর্তে খেলার সুযোগ পায়। ২০১৮-এর এপ্রিলে, আইসিসি সিদ্ধান্ত নেয় যে, সকল সদস্য দেশের জন্য টুয়েন্টি২০ আন্তর্জাতিক (টি২০আই) মর্যাদা প্রদান করবে। অতপর ১ জানুয়ারি ২০১৯ এর পর থেকে ভানুয়াতু ও আইসিসি সদস্যদের মধ্যে অনুষ্ঠিত সকল টুয়েন্টি২০ খেলা পূর্ণ টি২০আই এর মর্যাদা পাবে। ভানুয়াতু পাপুয়া নিউ গিনির বিপক্ষে তাদের প্রথম টি২০আই ম্যাচ খেলে ২২ মার্চ ২০১৯